Det var fredag formiddag i Folketinget i Danmark at politiker Sikandar Malik Siddique sendte en hilsen til landets muslimer.

Torsdag kveld startet den muslimske høytida ramadan, som er en måned der flere millioner muslimer over hele verden faster mellom soloppgang til solnedgang. Det gjør de for å blant annet vise empati for andre mennesker som ikke har nok mat.

Da Siddique, som tidligere var medlem av det grønne partiet Alternativet, begynte talen sin med å ønske alle en god ramadan, satte han i gang en god omgang munnhoggeri i folketingssalen, skriver danske BT.

Uenig

Ifølge avisa skal Inger Støjberg i danske Venstre raskt etter talen var ferdig, ha gått hardt ut og fordømt ramadan-hilsenen.

- Jeg kan ikke forstå meningen med å ønske god ramadan, sa hun til politikerne i folketingssalen.

Tidligere formann i Folketinget, og tidligere leder for partiet Dansk Folkeparti, Pia Kjærsgaard var enig med Støjberg.

- Jeg hørte ikke innledningen, men nå føler jeg en trang til å si at det ikke er en del av tradisjonen å gjøre det, så det vil jeg gjerne ha meg frabedt.

Siddique var ikke enig i kritikken.

- I jula ønsket man både folketingssalen og det danske folk en god jul, fra talerstolen. Så jeg tenkte at dette ville være en fin anledning til å ønske Danmarks 320 000 muslimer en god ramadan, i Folketingets navn, svarte han.

Inger Støjberg skal ha svart at til tross for at det er religionsfrihet i Danmark, så følger landet kristen tradisjon, og hun mener dermed det er feil å ønske god ramadan i Folketinget, gjengir BT.

Skru På Lyd Error Error ÅPNER FOR PÅSKE: Danmarks statsminister, Mette Frederiksen, sier det er mulig å åpne Danmark etter påske, men at det vil kreve sitt av danskene. Video: Ritzau. Klipp: Elias Kr. Zahl-Pettersen Vis mer

Hets og sjikane

I fjor sommer, da Norges statsminister Erna Solberg tok til Facebook og ønsket muslimer en god id-feiring, skapte det også voldsomme reaksjoner.

5. juni var årets ramadan-måned ferdig og muslimene feiret id, som markerer slutten på fastetida.

- Id er feiring, fellesskap og takknemlighet, sammen med familie og de man er glad i. God id - id Mubarak, sa Solberg i videoen.

Da tok det fyr i kommentarfeltet, og det rant inn med både hets og sjikane. Politisk rådgiver for Erna Solberg, Peder Egseth, sa noen dager senere at det hadde vært en betydelig jobb å gå gjennom kommentarene.

Den gang sa Solberg til Dagbladet at det var langt over streken for hva hun aksepterer i sine kommentarfelt.

- Jeg kommer likevel aldri til å slutte å gratulere nordmenn i forbindelse med feiringen av deres religiøse høytid, enten om de er jøder, kristne, muslimer eller tilhører en annen religion.

Informasjonsansvarlig i Islamsk Råd Norge (IRN) Yasir Ahmen sa han ikke var overrasket over hetsen, og mener det er en del av hverdagen til mange muslimer.

- Det er veldig trist at mange i 2019 er så stor mangel på kunnskap at mange går løs på en hyggelig hilsen. De ville aldri turt å si det ansikt til ansikt mot en muslim. Vi er nødt til å styrke dialogen og kunnskapen for å bekjempe hets, ikke bare mot muslimer, men mot alle minoriteter som opplever dette, sa han til Dagbladet i fjor.